Papersnake/gushiwen huggingface dataset:
偈颂一百二十三首
释祖钦（宋代）

群阴剥尽，一阳复来。
万顷清湘，寒冰发焰。
千年古柏，枯榦花开。
次韵前人和许少卿见怀三首 其一
赵抃（宋代）

望秦双耸郡楼前，佳气葱葱杂翠烟。太守风流诗力健，湖山无处不成篇。
林签判挽诗
叶适（宋代）

作邑有何好，利民翻害身。
怕回湘水月，惊失象台春。
暮草已多碧，园花空复新。
更嫌莺自语，幽愤不胜陈。
岁晚书怀呈月山太守
黄庚（元代）

光阴催我老，衰病亦堪怜。残腊不多日，馀生能几年。

有为俱是妄，无事即成仙。近得安心法，蒲团学坐禅。
归国遥·春欲晚
韦庄（唐代）

春欲晚，戏蝶游蜂花烂熳。日落谢家池馆，柳丝金缕断。
睡觉绿鬟风乱，画屏云雨散。闲倚博山长叹，泪流沾皓腕。
戚氏 樊山招集鸡鸣寺，感寒未赴。越日复送一章，邀与彊村同和 其二
沈曾植（清代）

桂花秋。仙人散诞狎沙鸥。楚客登临，淮山偃蹇，古今愁。

凝眸。骋吴邮。伯劳乌桕问西洲。旧时淮水明月，还照法曲领遨头。

世界沙聚，楼台电幻，空华病眼悠悠。正长筵劝醉，长笺写意，长卷抒忧。

居然洛下风流。山阴故事，拟问宅图丘。长相保、衣冠入蜀，宾客依刘。

客何求。朱雀航前八驺。青溪口外扁舟。水天閒话，说与人閒，有情痴也茶瓯。

四百南朝寺，纷烟雨里，山翠青浮。欲问志公遗迹，携懒残，残枝话山楼。

祝黄花长久，白头长寿，岁岁赊重九。更江山管领人如旧。

一年来，一度句留。病维摩，杖策寻幽。逃禅词，蔬笋得除不。

输君此日，金添印锁，玉按琴钩。
哭别月村
黄庚（元代）

三山秀气孕英奇，表表才名冠一时。
唐殿策高蕡不第，荆州人去粲何依。
传家有子犹堪羡，埋骨无山亦可悲。
留得帚金诗稿在，灯窗读罢泪沾衣。
端嘉杂诗二十首 其二十
刘克庄（宋代）

秺侯世世袭蝉冠，庾氏人人筑将坛。但见门中俱贵盛，谁怜陛下最孤寒。
颂古六首
释崇岳（宋代）

家家尽看野狐儿，铁笛横拈撩乱吹。
吹罢不知何处去，夕阳已挂柳梢西。
明月湖醉后蔷薇花歌
佚名（唐代）

万朵当轩红灼灼，晚阴照水尘不著。西施醉后情不禁，

侍儿扶不蕊珠阁。柔条嫩蕊轻wV鳃，一低一昂合又开。

深红浅绿状不得，日斜池畔香风来。红能柔，绿能软，

浓淡参差相宛转。舞蝶双双谁唤来，轻绡片片何人剪。

白发使君思帝乡，驱妻领女游花傍。持杯忆著曲江事，

千花万叶垂宫墙。复有同心初上第，日暮华筵移水际。

笙歌日日徵教坊，倾国名倡尽佳丽。我曾此处同诸生，

飞盂落盏纷纵横。将欲得到上天路，刚向直道中行去。

一朝失势当如此，万事如灰壮心死。谁知奏御数万言，

翻割龟符四千里。丈夫达则贤，穷则愚。胡为紫，胡为朱？

莫思身外穷通事，且醉花前一百壶。
郑子产庙
宋祁（宋代）

不知东里叟，遗迹但堪寻。
语爱东家泪，论交季子心。
故坟犹有石，遗鼎遂无金。
谬政为邦久，千秋谢所钦。
南漪堂
沈辽（宋代）

湖上逍遥避百愁，年来频向此中休。檐前山势翠相照，床下冰纹清不流。

萦带夕阳移画舸，留连明月卧前洲。高僧会取栖迟意，应有人来怅昔游。
郡会分韵得蛮字
吕本中（宋代）

柳外高楼四面山，使君携客共跻攀。尘埃不动日方永，桃李无言春自闲。

未厌簿书时到眼，每逢诗酒亦怡颜。夜阑一倍园林胜，尚觉清歌欠小蛮。
和唐刺史崔公壁间二绝 其一
张述（宋代）

年□筋力觉潜衰，自楚踰年复此移。偶见旧题追古昔，只应风月似当时。
淮南丞相坐赠歌者虞姹
赵嘏（唐代）

绮筵无处避梁尘，虞姹清歌日日新。

来值渚亭花欲尽，一声留得满城春。
句容赋归
陆文圭（元代）

谁教老子误诸君，幸自庵中卧白云。
旧令尹非新令尹，今将军白故将军。
相知自谓乐莫乐，一见不如闻所闻。
逋客急须回俗驾，北山早已有移文。
山家
李檝（宋代）

日长无客到山家，藓晕封苔一迳斜。
睡美不知中夜雨，起来惊落半岩花。
读岘山诗寄献八舅龙图
刘敞（宋代）

道悠寄先觉，神契无近知。彼美羊公意，今在岘山诗。

陵谷非一变，荣名独至兹。当时偶然语，正与来者期。

慷慨激悲歌，崔嵬构丛祠。怀哉千岁后，慰此江汉思。

公亦蹈前人，方为帝王师。奋笔成不朽，何啻中亭碑。
奉和御制春台望
许景先（唐代）

睿德在青阳，高居视中县。秦城连凤阙，汉寝疏龙殿。

文物照光辉，郊畿郁葱蒨.千门望成锦，八水明如练。

复道晓光披，宸游出禁移。瑞气朝浮五云阁，

祥光夜吐万年枝。兰叶负龟初荐祉，桐花集凤更来仪。

秦汉生人凋力役，阿房甘泉构云碧。汾祠雍畤望通天，

玉堂宣室坐长年。鼓钟西接咸阳观，苑囿南通鄠杜田。

明主卑宫诫前失，辅德钦贤政惟一。昆虫不夭在春蒐，

稼穑常艰重农术。邦家已荷圣谟新，犹闻俭陋惜中人。

豫奉北辰齐七政，长歌东武抃千春。
次前韵谢同楼诸公
陈著（宋代）

凝香画阁昼闻铃，唤我真心十倍醒。
奋臂勇寻西学侣，囘头挹谢北山灵。
京华是则薪炊桂，旅食何妨实剖萍。
此去功名如到手，也须伏阙疏延龄。
余杭四月
白珽（元代）

四月余杭道，一晴生意繁。
朱樱青豆酒，绿草白鹅村。
水满船头滑，风轻袖影翻。
几家蚕事动，寂寂昼关门。
感兴二首
白居易（唐代）

吉凶祸福有来由，但要深知不要忧。只见火光烧润屋，

不闻风要覆虚舟。名为公器无多取，利是身灾合少求。

虽异匏瓜难不食，大都食足早宜休。

鱼能深入宁忧钓，鸟解高飞岂触罗。热处先争炙手去，

悔时其奈噬脐何。尊前诱得猩猩血，幕上偷安燕燕窠。

我有一言君记取，世间自取苦人多。
无名氏之散句
佚名（唐代）

都来消帝力，全不用兵防。道远擎空钵，深山踏落花。

船中江上景，晚泊早行时。山寺钟楼月，江城鼓角风。

雨过花争出，云空月半生。鸟正啼隋柳，人须入楚山。

高松飘雨雪，一室掩香灯。遂有冥心者，还寻此境来。

又因风雨夜，重到古松门。道晦金鸡伏，时来木马鸣。

谁来看山寺，自去扫松门。此生还自喜，馀事不相侵。

白鬓无心镊，青山得意多。一春能几日，无雨亦多风。

苦雨秋涛涨，狂风野烧翻。须知三尺剑，只为不平磨。

要路争先进，闲门肯暂过。已难消永夜，况复听秋霖。

大雪路亦宿，深山水也吞。卷帘黄叶落，锁印子规啼。

亡国空流水，孤祠掩落花。山魅隔窗舞，鵩鸟入帘飞。

万里八九月，一身西北风。磴危攀薜荔，石滑疏莓苔。

日落无行客，天寒有去鸿。正思浮世事，又到古城边。

寻常风雨夜，应有鬼神看。寄宿山中寺，相辞海上僧。

风吹榆荚叶，雨打木瓜花。是星皆拱北，无水不朝东。

西风起边雁，一一向潇湘。那堪怀远路，犹自上高楼。

白云风散尽，红叶水流来。妾如无异意，君弃也甘心。

野过云根阔，山高树影长。古迹应重别，生缘不暂停。

一个字未稳，数宵心不闲。别地叶频落，去程山已寒。

但取诗名得，何论下第频。早起赴前程，邻鸡尚未鸣。

白地一回雨，儿孙拾得金。轩车在何处，雨雪满前山。

灯微山馆雨，角咽海城秋。去帆看已远，临水立多时。

家贫为客早，路远得书稀。瀑布五千仞，草堂瀑布边。

我忆云门寺，门前千万峰。一瓶居无外，万木老禅中。

秋江洗一钵，寒日晒三衣。空山行客少，独树晚蝉多。

一片月生海，几家人上楼。窗寒风渐紧，灯落夜将深。

云梦几行去，潇湘一夜空。无风来竹院，有月在莎庭。

故园从小别，夜雨近秋闻。书剑别南州，炎荒万里游。

山盘樵径上，人到雪房迟。路经秋雨后，人入乱峰来。

独树知秋早，孤舟觉夜寒。马饥餐落叶，鹤宿晒残阳。

路远春行尽，家贫愁到时。临水通宵坐，知君此兴同。

江声兼小雨，暝色入啼猿。藕隐玲珑玉，花藏缥缈容。

红树醉秋色，碧溪弹夜弦。网断蛛犹织，梁空燕不归。

倒身无著处，呵手不成温。几多诗弟子，无限酒知闻。

床上小薰笼，韶州新退红。看时人步涩，展处蝶争来。

酒味杂莲气，香冷胜于冰。轮囷如象鼻，潇洒绝青蝇。

太宗皇帝真长策，赚得英雄尽白头。曾题名处添前字，送出城人乞旧衣。

华阳观里钟声集，建福门前鼓动期。陇右诸侯供语鸟，日南太守送名花。

八百孤寒齐下泪，一时回首望崖州。让劫已令多士伏，沽名还得世人闻。

人为子推初禁火，花愁青女再飞霜。楝花开后风光好，梅子黄时雨意浓。

兰汤备浴传荆俗，水马浮江吊屈魂。城头椎鼓传花枝，席上抟拳握松子。

鸟向不香花里宿，人从无影月中归。轻著冻痕销水面，密随和气入花根。

万木尽如花落候，四檐鸣□雨来时。浓绿万枝红一点，动人春色不须多。

晚菘细切肥牛肚，新笋初尝嫩马蹄。蝉离楚树鸣犹少，叶到嵩山落更多。

风和日暖方开眼，雨润烟浓不举头。窗前闲咏鸳鸯句，壁上时观獬廌图。

可能有事关心后，得似无人识面时。一点孤灯人梦觉，万重寒叶雨声多。

此心只待相逢说，时复登楼看远山。九江有浪船难济，三峡无猿客有愁。

四海鱼龙精魄冷，五山鸾凤骨毛寒。谁家绿酒欢留客，何处红楼睡失明。

雨露施恩无厚薄，蓬蒿随分有枯荣。去年花下留连饮，暖日夭桃莺乱啼。

今日江边容易别，淡烟衰草马频嘶。蛇蝎性灵生便毒，蕙兰根异死犹香。

三间茅屋无人到，十里松门独自游。翻忆旧山青碧里，绕庵闲伴野僧禅。

不甘五等诸侯荐，直肯九重天子知。
汉皋寄绵竹萧生直风二首 其一
吴曾徯（清代）

射水潜神物，风云会有期。此邦多将相，何日卜熊罴。

莫副林宗望，深惭徐孺知。苍茫泣歧路，江汉未归时。
中秋广福院对月贻戴尚文主簿
徐贲（元代）

秋色静香台，冰轮云汉开。粲粲瑶华堕，皎皎夜光来。

桂露浓栖席，莲香满滟杯。自欣陪笑咏，更与驻徘徊。
寄裴处士
韦应物（唐代）

春风驻游骑，晚景澹山晖。一问清泠子，独掩荒园扉。

草木雨来长，里闾人到稀。方从广陵宴，花落未言归。
渔村会诸友戏呈
薛嵎（宋代）

矶头濯足动沧浪，独醒何曾与世妨。
尽写骚经粘屋壁，未逢渔世似潇湘。
远山不离烟云色，流水时闻兰杜香。
制和荷衣恐惊俗，对人称是楚贤装。
浣溪沙
蔡伸（宋代）

窗外桃花烂熳开。年时曾伴玉人来。一枝斜插凤皇钗。

今日重来人事改，花前无语独徘徊。凄凉怀抱可怜哉。
夜宴惜别
白居易（唐代）

笙歌旖旎曲终头，转作离声满坐愁。筝怨朱弦从此断，

烛啼红坐为谁流。夜长似岁欢宜尽，醉未如泥饮莫休。

何况鸡鸣即须别，门前风雨冷修修。主
清平乐·东风依旧
刘弇（宋代）

东风依旧，著意隋堤柳。搓得鹅儿黄欲就，天气清明时候。
去年紫陌青门，今宵雨魄云魂。断送一生憔悴，能消几个黄昏！
清平调三首 其三
周巽（元代）

两院东风飘紫霞。天香飞落上林花。恩疏不见龙舆过，望断长门日又斜。
自咏 其一
蔡戡（宋代）

自怜衰病力难胜，岂不怀归畏友朋。随牒偶来真漫士，打包即友类孤僧。

头颅种种何劳问，面目棱棱自取憎。赖有一廛今可老，不妨饮水曲吾肱。
和巨济韵
薛绍彭（宋代）

通泉字法出官奴，日日临池恨不如。
双鲤可无轻素练，数行惟作硬黄书。
乡关何处三秦路，马足经年万里余。
多谢玉华宫畔客，新诗未觉故人疏。
澹堪杂诗 其四
成多禄（清代）

京华有故人，招赏西山雪。吟鞭逐寒影，遂与吾庐别。

人皆憙清凉，我独畏炎热。自惜洁白衣，常恐缁尘涅。

何如老圃花，寒香争晚节。曰归复曰归，聊以守吾拙。
和光亭
郭印（宋代）

竹里徜徉了，花开也一过。
桃杏东风浅，海棠春意多。
华丽岂不好，达人要同和。
青青与红红，相去能几何。
况兹十二法，净秽本同科。
而彼世间愚，妄想分臼窠。
我昔早闻道，随流挹其波。
照镜靦功业，素发从蹉跎。
林下既逍遥，尘中亦婆娑。
不妨唤天女，来伴老维摩。
过吕城闸六首
杨万里（宋代）

等到船齐闸欲开，船船捩拖整帆桅。
一船最後知何故，日许时间独不来。
闰月二日雨三日复雨寄斯远三首 其一
赵蕃（宋代）

大雨固霶霈，小雨更霢霂。萧然凉已生，隐若雷未伏。

前时历月阴，迩日连朝暴。早田有愁乾，菜本亦恐缩。

居闲苦无事，忧国愿时熟。老翠上松篁，馀滋到兰菊。
春不雨
王士祯（清代）

西亭石竹新作芽，游丝已罥樱桃花。
鸣鸠乳燕春欲晚，杖藜时复话田家。
田家父老向我说，“谷雨久过三月节。
春田龟坼苗不滋，犹赖立春三日雪。”
我闻此语重叹息，瘠土年年事耕织。
暮闻穷巷叱牛归，晓见公家催赋入。
去年旸雨幸无愆，稍稍三农获晏食。
春来谷贱复伤农，不见饥鸟啄余粒。
即今土亢不可耕，布谷飞飞朝暮鸣。
舂莩作饭藜作羹，吁嗟荆益方用兵。
依韵和达夫泛湖之作
强至（宋代）

雨气随云却上天，山头已扫欲晴烟。
柳条不尽空围岸，荷叶犹新未碍船。
时序百年催乐事，乾坤一笑入诗篇。
主人著姓平原后，莫惜金樽醉绮筵。
学舍直归晚霁三首 其一
宋祁（宋代）

骤雨挫炎威，归轩广陌西。渠声流作瀑，日脚侧成霓。

换锦龙媒埒，淹花燕子泥。比来巾角垫，李郭定相携。
胆瓶玉簪花
释函是（明代）

山辉本是因藏玉，幸不簪冠到石门。素色岂嫌风味薄，一枝斜傍自黄昏。
山居二首寄朝中故旧
谢直（宋代）

苒苒年华渐向西，可能回脚下涂泥。
静收营虑远书卷，少有工夫入菜畦。
洁甚水蒲边白鸟，翩然风柳下黄鹂。
犹嫌宿处闻鸡犬，更待移深过虎蹊。
造化涵洪靡不容，近分一谷著愚公。
地因沙涨偏竹宜，山为岩多却碍松。
夜静图书天晓睡，腊寒薪火暑天风。
独惭道学工夫浅，却比先师不屡空。
送张纪善还越省亲分题得居庸关
刘璟（明代）

居庸关南杨柳青，居庸关北严霜零。惟天设险限南北，寒暄异候差难评。

长风扬沙声震地，行人驻马伤心情。我来守边久寒暑，风沙习惯无嫌憎。

圣神御宇时升平，燕然不见烽火惊。曳裾王门称老生，抒词吐论芝兰馨，期与邹马争先鸣。

张公清如玉壶冰，春花秋实二美并。殷彝周鼎置宗庙，天球河图罗大廷。

至宝得所乃为贵，公今地位宜成名。与公同看天宫榜，于今六载趋承明。

久要愈见心似铁，不为夷险逾坚贞。男儿忠孝若輗軏，失一不可驰周行。

近来谒许省□□，□西行李催归程。故乡昼锦人所荣，高堂寿母犹康宁。

宦游如此诚称意，君恩较重丘山轻。送公居庸关下路，赋诗愧我参群英。

行当及早趋幕府，谋谟庶务期经营。
挽王元之相公二首 其一
毕仲游（宋代）

门风清可尚，有道付陶甄。旧载传家榜，新承顾命篇。

遗文星转斗，定策日升天。东府功名地，安居十五年。
春草
徐积（宋代）

日暖郊前雪尽时，东风吹起绿初齐。人来花下禽偷避，客到山前路已迷。

洛邑少年金作弹，杜陵骄马玉为蹄。歌楼酒市无寻处，踏遍青青日已西。
江涨雨甚浩然兴叹
陈子升（明代）

白马涛方怒，苍梧云正流。临渊叹今雨，向若况先秋。

独閟江上阁，谁归天际舟。若为藏羽翼，深树拂鸣鸠。
赠祝华封更号东岱 其一
倪元璐（明代）

叟是愚溪尹是关，姓名随意点人间。须知异日当为岳，可与同称只此山。

试看猴呼听我应，是他鼠窃到今还。因思置子华山上，十丈莲花正可攀。
拟古
石宝（明代）

秋夜何迢迢，蟋蟀鸣阴壁。蟾升林薄见，露下庭宇阒。

萤火寒依人，羸驹倦嘶枥。开襟纳虚明，万事谢忻戚。
探春
赵承元（金朝）

冰底流泉匹练飞，曲尘著柳不禁吹。杖藜恰到春生处，已有人家插酒旗。
王晋卿所藏著色山二首
苏轼（宋代）

缥缈营丘水墨仙，浮空出没有无间。
迩来一变风流尽，谁见将无著色山。
荦确何人似退之，意行无路欲従谁。
宿云解驳晨光漏，独见山红涧碧时。
张子和子文以长句送朋壶次韵答之
李彭（宋代）

下自成蹊艺桃李，此语聊持饷吾子。南风吹句落窗几，萧然出吾天下士。

诗坛挑战生一秦，穷瞎水部好仍昆。气无万里照夜白，伏枥麒麟收惊魂。

荆州但获一人半，二隽风流眼中见。机云空誇千里莼，如公笔端那复倦。

我诵怀沙自疗饥，时时间出危苦词。鸣蛙两部颇娱听，钜竹千竿端相持。

督邮虽贱不勤置，俨然真辨绝交事。知君风味似建康，连璧顿来随俗吏。

漫浇平时过秦胸，经醉咄咄成书空。儿曹为具明茧纸，欲赋雌蜺吞晴虹。

悬知在德不在酒，耳热清狂须酒后。客来举觞不得言，舌本因之忘可否。

击柝相闻非路长，涛波隔津成两乡。待我营巢浣花了，过君更仆对绳床。
遣子槃往华容族间种田寄安卿章士明
魏观（明代）

樽酒西郊慰远还，梅花春意正相关。幽栖只好山林下，至乐无如畎亩间。

为说柴桑三径在，肯容莘野一犁閒。斯文更有殷勤祝，烱烱明珠照二鬟。
送程给事知越州
郑穆（宋代）

菟符优寄宠清贤，邸吏相惊印绂鲜。
方面几称良太守，名区今作小神仙。
夏王古穴幽藏怪，贺监明湖泠浸天。
为语钱塘二千石，诗筩频发渡江船。
和缉熙芗城谩兴
罗伦（明代）

低头看明月，仰面贪归鸟。庭前白露下，已湿青鞋了。
次韵黄司理
姜特立（宋代）

龙墀射策笔如神，马首哦诗句益新。
忽捧名篇端有意，欲求强对恐无人。
浸淫汉魏知追古，摸索曹刘已识真。
荀氏八龙谁最著，慈明头角在云津。
谒武侯道中 其四
邹浩（宋代）

晚雨霏霏江上来，长江水色蒲萄醅。鸬鹚鸧鸹得意处，凌风荡桨从东回。
行至汝坟寄卢征君
孟浩然（唐代）

行乏憩予驾，依然见汝坟。洛川方罢雪，嵩嶂有残云。

曳曳半空里，明明五色分。聊题一时兴，因寄卢征君。
横吹曲
戴叔伦（唐代）

一雁过连营，繁霜覆古城。胡笳在何处？半夜起边声。
次韵龄叟见寄
陈著（宋代）

方外好交情，诗筒出醉屏。
清能濯骄暑，光欲掩常星。
自愧薄榆景，有生真草亭。
多年只多感，岌岌旧门庭。
饮马长城窟
赵汝燧（宋代）

乌骓马，紫游缰，戍夫一鞭天一方。揆程想过长城下，思古筑役摧人肠。

白骨如雪浸水窟，骨上犹带秦时血。雨打风吹宇宙腥，君渴莫饮救马渴。

衣适寒暄饭加餐，省酒戒勿离军门。雁来不惜数行字，雁回我亦寄平安。

自从君出与君别，怕听砧声怕见月。细思人生能几何，未卜彼此俱白发。

官有好爵与尔靡，万死一生方得之。不如更戍闻早归，百年邻里誇齐眉。
水口上舟呈同行傅月山苌
王迈（宋代）

溯流上嵩江，江阔流益峻。时方良月初，打头恶风信。

老翁把柂良，首叫尾必应。大男前运篙，风激水还喷。

小男上拽纤，石行跲复奋。后退辄丈寻，前跻不尺寸。

偪仄一堵中，危坐易慵困。冷雨去复来，前山邈难认。

江天暮渐低，好风来一瞬。帆饱去如飞，两程疑可并。

举杯嘱月山，凡物有定分。壮年登王官，转盼更五闰。

星沙罹闵艰，日毂转颠顿。方头忤时流，失脚落陷阱。

巧宦疾以驰，笑我拙而钝。如登今日舟，易退难于进。

自知平生事，百欠无一剩。饥寒驱出山，歌笑破群闷。

独有不自欺，心可与天印。人为固多端，天定或能胜。

愿如晚来风，先逆后乃顺。得酒且酌斟，升沉付天运。

有穷必有通，无喜亦无愠。
暮春三首 其三
朱淑真（宋代）

举杯无语送春归，分付东风欲去时。燕子楼台人寂寂，杨花庭院日熙熙。

枝头添翠莺先觉，叶底销红蝶未知。诗卷酒杯新废却，闲愁消遣殢他谁。
句
吴沆（宋代）

春令乍来风掠地，寒威潜退雪消峰。
杂诗
王季友1（唐代）

采山仍采隐，在山不在深。持斧事远游，固非匠者心。

翳翳青桐事，樵爨日所侵。斧声出岩壑，四听无知音。

岂为鼎下薪，当复堂上琴。凤鸟久不栖，且与枳棘林。
题庐阜官厅壁
张耒（宋代）

平生山水兴，今夜宿东林。
落日楼殿影，西风钟梵音。
云横山阁迥，雨过虎溪深。
脚力犹堪在，他年当重寻。
寄赠河中孙大谏兼简刘大著李渎处士
魏野（宋代）

暂出皇州路不赊，莫同梦得动咨嗟。
双旌况镇重华国，五府犹为大尹家。
刘耀卿方知属邑，李长源旧寄生涯。
相逢应是星频聚，岂独山河势可夸。
遣闷 其六
梁宪（明代）

江山满目总生愁，愁压江云静不流。欲泛长江问愁绪，茫茫烟水一孤舟。
悼赵清献公抃
释法泉（宋代）

仕也邦为瑞，归欤世作程。人间金粟去，天上玉楼成。

慧剑无纤缺，冰壶彻底清。春风瀔水路，孤月照云明。
用乐府题作唐体十二首 其十一 关陇吟
陈子升（明代）

秦地双崤阻，周王八骏雄。水流巴子国，山压隗嚣宫。

榆细森关月，梅春袅笛风。寄言被褐者，相助守山东。
寄社人
释文珦（宋代）

居士性无染，栽莲遍芳洲。宛在东林社，如乘太一舟。

清香入书帷，净色涵衣篝。尚友千载间，宗雷亦君俦。
寄二严
韦应物（唐代）

丝竹久已懒，今日遇君忺。
打破蜘蛛千道网，总为鶺鴒两个严。
和同院梅花 其二
李正民（宋代）

孤标无物可相宜，浅浅娇黄点素肌。曾向扬州动诗兴，不劳杜宇啭芳时。

高情已与云为友，冷艳仍愁雪共吹。自笑刚肠如铁石，难陪徐庾赋南枝。
冬晴闲步东村由故塘还舍作
陆游（宋代）

故园三径可婆娑，遇兴遵涂负杖歌。
霜重天寒山色淡，草枯野杖猎徒多。
解刀尚可谋黄犊，挥帖无由致白鹅。
自计长闲何所恨，一生心事在烟波。
青田山房为刘养愚赋
陈高（元代）

幽幽青田山，积翠高千寻。大溪经其南，白云在山阴。

下有隐者居，卜筑邃以深。开门面石壁，结构依松林。

墙古薜荔长，砌閒苔藓侵。檐间戏驯鹿，户外鸣幽禽。

花卉春佳冶，竹木夏萧森。秋宵月照牖，冬晨雪明岑。

尘坌讵能到，车马绝过临。其中何所有，乃有书与琴。

逍遥足忘世，俯仰可娱心。酒熟聊自醉，兴来时独吟。

永谢城市喧，何用怀缨簪。
望江南（六·江景）
王琪（宋代）

江南雨，风送满长川。碧瓦烟昏沈柳岸，红绡香润入梅天。飘洒正潇然。朝与暮，长在楚峰前。寒夜愁欹金带枕，暮江深闭木兰船。烟浪远相连。
东阳方韶卿惠古意七篇久不得和五月二十六日
戴表元（宋代）

人胆小於壶，揣想无限极。
及其遂所愿，不过一消息。
金华文物府，前哲余楷则。
千年万年名，岂使夸者得。
送张韩斋北旋 其二
陈望曾（清代）

旧人寥落曙星稀，海上飘蓬此未归。避道骅骝仍北去，寻巢乌鹊尚南飞。

经年御李难为别，夙愿依刘顾已违。一瓣心香长远炷，时从乡月望清辉。
归计已成述怀
桑悦（明代）

年几五十鬓成丝，物理人情觉悟迟。处事求名先得谤，谋身弄巧便成痴。

豪吟气象清平世，沈醉情怀太古时。长笑一声归旧隐，空山魑魅最相知。
大安驿次黄源续内翰
谢廷柱（明代）

鸡犬千家入万峰，武陵幽绝划然通。春阴云气连村白，夜雨桃花满涧红。

试按方舆探地脉，偶询风俗念民穷。年来已觉经过数，莫叹浮生迹类蓬。
句
尤冰寮（宋代）

累重无歌舞，官闲省簿书。
姚家寨道中逢李谏议
刘敞（宋代）

萧萧归骑历崔嵬，一见尘中耳目开。授玉同为万里使，望云先识二星回。

北荒鹏跃南溟去，西极马循东道来。世上应无此别远，留连彊尽手中杯。
三用韵 其二
牟巘（宋代）

惭愧长髯市入村，送诗踏冻到衡门。未愁顾兔千毫秃，持看阳乌三足蹲。

我亦欲寻安道去，人应共怪阿先存。界天雪岭依然白，更忆当年李仲元。
代书寄北海赵充道太博
邵雍（宋代）

自从终鲜罢吟哦，聊为临风一浩歌。
别易会难情不已，登高望远兴如何。
百年可惜无时再，千里相思事更多。
今日樽罍真北海，况君雅重风不过。
醉花阴 茉莉花
黄琬璚（清代）

翠袖冰肌摇淡月。万蕊艳晴雪。沆瀣滴花梢，点入茶瓶，绿乳浇铜叶。

凉熏暝箔香清绝。正倦梳妆发。偎枕梦醒时，玉颤葳蕤，丝纽珠毬缬。
和庭诲雨後
黄庭坚（宋代）

小霁卧观书，凉轩夏簟舒。
天青印鸟迹，云黑卷犀渠。
新月来高树，清风转广除。
雨师真解事，一为洗空虚。
送新酒糟蟹与贾之奇五首
曹勋（宋代）

企咏公才绿涨醅，我方破器不成罍。
词源端并流三峡，薪火何能救一杯。
黄岩溪
孙应时（宋代）

苍山万叠锁荒烟，百道清溪思悄然。
只有东风偏识路，马蹄花发自年年。
饮酒
赵抃（宋代）

江头落寞穷冬日，天末崎岖薄宦身。休问世途千态巧，且贪杯酒十分醇。

颜间戚戚成何事，醉里熙熙即是真。梅雪半残烟柳吐，一番消息又青春。
甲寅寒食日访徐子融子融同出游晚归志所历二
陈文蔚（宋代）

至后一百五，春光正韶华。
往往天气少，多与人事差。
今年特清朗，川原烂红霞。
埋头卷书册，访友况不赊。
尽日俱襄阳，满城同看花。
百种斩红紫，意气各雄奈。
忽焉有如呼，径醉碧桃家。
主人意厚甚，更约观金沙。
而我方与子，浩荡兴无涯。
但恐催日驭，所幸未西斜。
行行复行行，小筑逢异葩。
杂然不知名，品品亦自嘉。
园翁旋相问，酌酒仍烹茶。
珍重颇深简，市井避喧哗。
子乃若有告，未语先咨嗟。
愿言更出郭，前林路非遐。
会当有奇遇，始信我不讹。
果见山下蒙，一泓莹无瑕。
渊然蟠蛟龙，不为藏黾蛙。
稍稍出奇怪，罗列如髻丫。
须臾耸崭绝，炼不经女娲。
特立如丈夫，匪可干以邪。
相与发浩叹，题品乃未加。
因念世沈晦，岂但如尔耶。
乘风且归欤，投林有昏鸦。
聊为赋此诗，醉笑歌龙蛇。
咏古四首 其二
汪藻（宋代）

世事如大弩，人若材官然。乘势易发机，非时劳控弦。

又如大水中，置彼万斛船。虽有帆与樯，亦须风动天。

不见周公瑾，弱龄已飞鶱。不见师尚父，鹰扬在华颠。

彼非生而材，此岂晚乃贤。镃基喻智慧，要必有待焉。

叹息狂驰子，尝为愚者怜。
秋晴欲出城以事不果
陆游（宋代）

古人已去不可回，今人日夜归泉台。
浮生细看只此是，到死自苦何为哉？矜名饰诈竟一世，忍寒触热忘其骸。
不令金樽映翠杓，坐待白骨生苍苔。
清秋九月瘴如洗，白盐千仞高崔嵬。
荒庭落叶不可扫，惟有丛菊争先开。
瀼西黄柑霜落爪，溪口赤梨丹染腮，熊肪玉洁美香饭，鮓脔花糁宜新醅。
南窗病起亦萧散，甚欲往探城西梅。
一官底处不败意，正用此时持事来！
颂古二十首
释了一（宋代）

礼佛无端撞赵州，却将知见作冤讐。
如今四海平如掌，云自高飞水自流。
题钱伯玉南园小隐
成廷圭（元代）

君是钱王几叶孙，浮云富贵不须论。丈人屋上乌仍好，处士篱边菊尚存。

招隐辞章娱日月，表忠碑刻照乾坤。明当载酒来相觅，烂醉君家老瓦盆。
和人见赠四首
曹勋（宋代）

新诗璀璨来蓬荜，径寸光摇白玉盘。
二鹿已知烦细剪，一樽无乃辍余欢。
发东林寺登庐山绝顶还过寺中留止
王慎中（明代）

年来知静理，在世比虚舟。偶此同生灭，因之任去留。

色空庐阜起，禅定虎溪流。已矣东林社，长廊槲叶秋。
江湖伟观
邓林（宋代）

世间无尽是天游，更出吴山最上头。
江面春声潮卷雪，湖心寒影月澄秋。
海门舟楫云开见，瀛屿亭台水载浮。
不比钱塘歌舞处，远怀西北有神州。
游水月寺
杨万里（宋代）

烟日蔫云乍暑天，倦投山寺借床眠。清凉世界谁曾到，却在红尘紫陌边。
孙太祝亳州签判
梅尧臣（宋代）

微风起船尾，雨气生日脚。
不愁春路泥，正泛春波乐。
顺去疾鸟飞，问程殊我度。
才名留守家，更入尚书幙。
前有樽酒行
陆游（宋代）

虚堂雨过生凉颸，劝君一醉君勿辞。
去年不知今岁事，明年万事今得知？旧时扶床同戏儿，还乡问讯令人悲。
冢丘累累在者谁？纸钱雨湿抱树枝。
君去六十有几时？更望七十何其痴！求师学道亦已迟，谢客努力从鸱夷。
句 其一
洪咨夔（宋代）

拓罢淮南金戟牙，时平来坐野僧家。枪旗谩摘社前雨，旌节旋移春后花。
送笔与各庵和尚
黄庚（元代）

恨镣毛锥久不灵，特分二辈到禅扃。
难书八万四千偈，只写波罗一卷经。
曾宏父将赴官都城示诗次韵自述并赠其行
刘一止（宋代）

庾信多哀思，年来方解愁。低徊甘吏役，肮脏岂人谋。

儋石才知甘，私田讵敢求。尚能吟玉案，未忍困牙筹。

公子年方壮，才名惜甚休。聊持江氏笔，来赋谢公楼。

慷慨思千里，翱翔近十洲。逢时宁有愧，阅世自多忧。

客路尘沙暗，春风草木柔。公行欣入洛，我老谢封留。

日月消书帙，江湖落钓舟。经纶公等事，此意莫悠悠。
三姝媚
吴文英（宋代）

吹笙池上道。为王孙重来，旋生芳草。水石清寒，过半春犹自，燕沈莺悄。樨柳阑干，晴荡漾、禁烟残照。往事依然，争忍重听，怨红凄调。曲榭方亭初扫。印藓迹双鸳，记穿林窈。顿隔年华，似梦回花上，露晞平晓。恨遂孤鸿，客又去、清明还到。便鞚墙头归骑，青梅已老。
送陈供奉恩敕放归觐省
钱起（唐代）

得意今如此，清光不可攀。臣心尧日下，乡思楚云间。

杨柳依归棹，芙蓉栖旧山。采兰兼衣锦，何似买臣还。
从赵敷道觅石榴
元德明（金朝）

仙人囊中五色露，得种昔与蒲桃俱。猩猩染花开五月，已觉秋桃悬庭除。

张园一酸齿欲裂，君家两株蜜不如。竹马儿童厌梨栗，绿囊聊为剥红珠。
永顺府闲述 其四
郑虎文（清代）

颇爱民风古，犹欣土习淳。到知官吏重，诵得是非真。

耕凿皆安士，文章不致身。恍游怀葛世，绝胜武陵春。
次韵草堂主人雨中十首 其二
周紫芝（宋代）

有家怜我无乡地，好事知君不世情。借得小窗安净榻，卧听风雨入荷声。
过歌风台
张昱（元代）

世间快意宁有此，亭长还乡作天子。
沛宫不乐复何为？诸母父兄知旧事。
酒酣起舞和儿歌，眼中尽是汉山河。
韩彭受诛黥布戮，且喜壮士今无多。
纵酒极欢留十日，感慨伤怀涕沾臆。
万乘旌旗不自尊，魂魄犹为故乡惜。
从来乐极自生哀，泗水东流不再回。
万岁千秋谁不念，古之帝王安在哉？莓苔石刻今如许，几度秋风灞陵雨。
汉家社稷四百年，荒台犹是开基处。
五言玩花莺一首
智藏（唐代）

桑门寡言晤，策杖事迎逢。以此芳春节，忽值竹林风。

求友莺娇树，含香花笑丛。虽喜遨游志，还愧乏雕虫。
六经示儿子
陆游（宋代）

六经如日月，万世固长悬。
学不趋卑近，人谁非圣贤？马能龙作友，蚋乃瓮为天。
我老空追悔，儿无弃壮年。
山左道中
薛幼芸（清代）

匝径白杨树，亚篱红蓼花。长枝初熟枣，短蔓未凋瓜。

雨合炊烟重，沙分溜水斜。轮蹄趁前路，茅店且停车。
七月十七日快孙生余生十五日
王应斗（明代）

宾筵初罢报孙枝，家庆重欢此一时。裴庾昔年传笑语，甲辰何必问雄雌。
饮酒三首 其三
周紫芝（宋代）

浊醪有何好，所贵资清欢。如何毕阮辈，头没杯案间。

我饮但涓滴，而作饮酒篇。儿曹见之笑，谓我狂且颠。

政应坐自失，说梦痴人前。一酌忧已亡，再酌当陶然。

此意但自得，此理讵可言。万古一渊明，何由与之论。
天府
员兴宗（宋代）

渊渊西土，惟天之府。昔际大吏，以貙以虎。不宽如之何，民亦仇以。

不俭如之何，人亦悴以。有羡其输，有丰其橐。左公右卿，则觊我得。

厥佐联联，乃翼乃前。嗟我君子，则噤不言。戾极而倾，疾用不宁。

既殛既锄，伊我皇明。皇曰西土，惟我有痌。其守自今，惟宽俭是庸。

格其难顽，慰其嚬呻。皇言载恩，侯心载仁。孰是远斯，而不率驯。

瞻彼江梁，我民我阜。惟皇之德，惟侯之守。敢耻于词，以诏不朽。
新凉二首 其一
陆游（宋代）

山居谢来客，病体喜新凉。幽草上墙绿，落花沾土香。

捐书心自息，听雨梦偏长。菰叶邻人饷，欣然独举觞。
结夏西山诸佛刹效初盛体为排律十首 其十
胡应麟（明代）

佛日千岩静，人天万壑遥。珠宫浮碧落，贝阙抱丹霄。

玉盌霞明灭，金灯月动摇。旌幡朝雾结，铃铎夜风飘。

袒膊眠山洞，飞身渡海潮。香看尘外续，火辨劫前烧。

阿育诚心化，登伽幻术调。波旬回愤恚，戈利失矜骄。

塑壁环双树，镵碑记六朝。梵僧家姓竺，梁帝寺名萧。

北固凌虚旷，东林跨泬㵳。池开龙母窟，塔涌雁王标。

翠柏禅机契，青莲释證饶。挥锄除障业，破灶绝喧嚣。

五岳携孤杖，三田寄一瓢。流沙归路近，柱史乍相邀。
子陵祠堂后两崖对起可高百丈或者指为钓台
姜特立（宋代）

壁立双台百丈余，如何竿线掷空虚。
时人不会先生意，只钓清名不钓鱼。
过面山渡
韦骧（宋代）

碧溪深水不胜篙，船尾呕哑一橹摇。岸北岸南秋色好，西风吹叶马萧萧。
题韦隐居西斋（一作题韦处士山居）
许浑（唐代）

劚药去还归，家人半掩扉。山风藤子落，溪雨豆花肥。

寺远僧来少，桥危客到稀。不闻砧杵动，应解制荷衣。
送达夫同年殿丞宰吴江
苏颂（宋代）

尝夸吴会土风嘉，新领铜章一水涯。
岂为江山游赏胜，只贪晨夕旨甘奢。
鱼登盘俎霜萦缕，苹满洲汀雪吐花。
旧令多才君继美，松陵赓唱未应赊。
晚兴
陆游（宋代）

白布裙襦退士装，短篱幽径独相羊。
莎根蟋蟀催秋候，稗穗蜻蜓立晚凉。
屈子所悲人尽醉，郦生常谓我非狂。
知心赖有青天在，又炷中庭一夕香。
舂陵道上
戴复古（宋代）

云际寻行路，时逢一两家。
山川闲世界，耕钓小生涯。
病竹长新笋，寒芒摇落花。
溪翁解延客，连煮数杯茶。
汪希周料兵淮楚
郑善夫（明代）

白马清秋出上京，勾陈光照亚夫营。中原天子亲提剑，南国楼夫远募兵。

消息秪愁千里草，逋逃新恨九江城。汉家历数元无极，吴楚猖狂终自平。
用程季仪送行之韵为别
赵蕃（宋代）

过江今几年，遗俗不屡见。
纵余门户称，直有冠裳变。
惟君河洛间，南走楚粤遍。
虽从科诏求，未脱褐衣贱。
芬然兰三薰，粹矣金百链。
潭潭务中澄，煜煜鄙外绚。
遂登南轩门，如识伊川面。
周旋苟有得，喜跃几成抃。
渊深保战兢，鸩毒戒安宴。
于今过城南，政似趋无倦。
儒冠盖多端，剧论如合战。
试评季路勇，孰与之反殿。
前日我辞君，炎风尚交扇。
只今君别我，余暑已堪饯。
岁序急推迁，吾行甚流转。
爝火讵当阳，雨雪宁待{左日见}。
孤唳岂潜声，卑飞终挂罥。
小令泊扁舟，暂为沥破研。
我如浩然归，君异方朔荐。
契阔方自兹，追随复何便。
潘景升谷日生同诸公小集得谷字
袁宏道（明代）

山雪泮冰鳞，江风起罗谷。十年九羁旅，萍海聚骨肉。

白藕雪冻丝，红鱼剖腈腹。主人前置罍，醉语颠相属。

华发不回根，羲规无返毂。只此七尺五，无两三万六。

世儒罟礼乐，为我导君谷。岂惜一徽言，为君筹已熟。

导君以达生，达是君所足。导君以忧生，忧非我所欲。

泽广定生龙，山高岂碍鹄。
送观可道郎中祠南镇使淮府还京二首 其一
王逢（元代）

亲奉天香祀会稽，黄封玉检烂金泥。地同南岳临朱鸟，祠俯名藩异碧鸡。

三秀乘春沾雨露，五云披晓见端倪。好祈神化资神武，缥渺前旌举白霓。
奉酬应物
陈师道（宋代）

论世阙真是，憎好成愚贤。
众手挽跛牂，拟度骅骝前。
与子早相好，於今不知年。
似从欲著帽，忧喜同华颠。
生世如风花，高下亦偶然。
填沟偶不死，挥刃忽自全。
病马试春草，游鱼纵奔川。
稍思升斗禄，筦库未阙员。
一饥尚可忍，百岁当复延。
相予乘下泽，得句要子宣。
此生期乐死，它日须诗传。
缩手著袖间，弹棋一争先。
瑞鹤仙
姚勉（宋代）

燕归帘半卷。正漏约琼斗，笙调玉琯。蛾眉画来浅。甚春衫懒试，夜灯慵翦。香温梦暖。诉芳心、芭蕉未展。渺双波、望极江空，二十四桥凭偏。

葱茜。银屏彩凤，雾帐金蝉，旧家坊院。烟花弄晚。芳草恨，断魂远。对东风无语，绿阴深处，时见飞红数片，算多情、尚有黄鹂，向人睍膻。
送醴与子才
司马光（宋代）

昔贤尊道谊，置醴待嘉宾。
今我乐闲放，提壶饷故人。
虮浮杯面白，味撇瓮头醇。
何以助高兴，篱边菊蕊新。
书怀寄杜原父二首 其二
杨载（元代）

遥望山下云，旦起迷群岫。老鹤巢其中，缥缈标末构。

长鸣对秋月，鸣罢复俯咮。散入墟落间，闻者莫能究。

顾惟云外客，娱心饮醇酎。于此何如哉？吾亦有所遘。

往来常泛舟，溯流浙江上。是时秋风高，涛水日夕壮。

瞬息踰百里，猛捷莫可状。倚船纵观久，力可骑鲸况。

顾谓吾友言，为乐颇豪放。斟酌尊中酒，怀抱益虚旷。

常从山中游，实爱岩谷幽。长松荫泉水，四时清如秋。

伫立辄良久，忽欲忘其俦。吾闻古来人，山居多名流。

此语或可信，市朝安得留。
奉先刘少府新画山水障歌
杜甫（唐代）

堂上不合生枫树，怪底江山起烟雾。闻君扫却赤县图，

乘兴遣画沧洲趣。画师亦无数，好手不可遇。

对此融心神。知君重毫素。岂但祁岳与郑虔，

笔迹远过杨契丹。得非悬圃裂，无乃潇湘翻。

悄然坐我天姥下，耳边已似闻清猿。反思前夜风雨急，

乃是蒲城鬼神入。元气淋漓障犹湿，真宰上诉天应泣。

野亭春还杂花远，渔翁暝蹋孤舟立。沧浪水深青溟阔，

欹岸侧岛秋毫末。不见湘妃鼓瑟时，至今斑竹临江活。

刘侯天机精，爱画入骨髓。自有两儿郎，挥洒亦莫比。

大儿聪明到，能添老树巅崖里。小儿心孔开。

貌得山僧及童子。若耶溪，云门寺。

吾独胡为在泥滓，青鞋布袜从此始。
再题二首
陈造（宋代）

涛头蜚过不斯须，只合朝昏展此图。
缅想海门才末势，终然畎浍视江湖。
和利州鲜于转运公剧八咏·竹轩
司马光（宋代）

兹轩最洒落，历历种琅玕。
正书簿书稀，萧萧风雨寒。
翠阴凉宴坐，疏韵承清欢。
锦箨裁夏扇，玉笋供春盘。
晴蜗潜叶底，螟雀投林端。
幽兴遇物惬，高怀随处安。
且免一日无，何须千亩宽。
诗一首
陈宓（宋代）

蓝水秋来八九月，芒花山瘴一齐发。
时人信巫纸多烧，病不求医命自活。
摊破木兰花
贺铸（宋代）

桂叶眉丛恨自成。锦瑟弦调，双凤和鸣。钗梁玉胜挂兰缨。帘影沈沈，月堕参横。

屏护文茵翠织成。摘佩牵裾，燕样腰轻。清溪百曲可怜生。大抵新欢，此夜□情。
次丁凤仪见怀六首 其四
周瑛（明代）

浮云掩少微，苍狗变白衣。世态正如此，孰从将孰违。
次韵魏道辅教授折梅怀荆帅望之
邹浩（宋代）

霜风未放江梅折，似向人间将价索。

冷然一解冰雪颜，花有天价此其伯。见卵求鸡亦非早，只今已觉和羹好。

殷勤犹是故时香，驿路一枝情淼淼。我公所向物皆春，想见新花如汉滨。

新花故人政如此，欲了此心惟斲轮。
春日即事
王镃（宋代）

清斋饭罢一瓯茶，静听山蜂报早衙。
日色弄阴云去住，楮窗香润落藤花。
咏史诗。荆山
胡曾（唐代）

抱玉岩前桂叶稠，碧谿寒水至今流。

空山落日猿声叫，疑是荆人哭未休。
咏梅
陈亮（宋代）

疏枝横玉瘦，小萼点珠光。
一朵忽先发，百花皆事香。
欲传春信息，不怕雪埋藏。
玉笛休三弄，东君政主张。
金陵图
韦庄（唐代）

谁谓伤心画不成，画人心逐世人情。
君看六幅南朝事，老木寒云满故城。
赠太师中书令鲁国曾宣靖公挽词二首
王珪（宋代）

璧宫人去水潺潺，帝辇空临泪一潸。
白玉芦樽陪庙食，黄金洒翰落碑颜。
星辰掩霭移天上，桃李芬芳满世间。
门外沙堤何日尽，只应阴施在银山。
和虞使君赋山茶花二首
程公许（宋代）

梅花蘸碧江当，似怪高人金玉音。
咏絮可怜清寡伴，冠霞来与共论心。
定知名迫琼瑶响，莫情杯浮琥珀深。
姑射清寒西子醉，一时妩媚索高吟。
更漏子·欲论心
晏几道（宋代）

欲论心，先掩泪，
零落去年风味。
闲卧处，不言时，
愁多只自知。
到情深，俱是怨，
惟有梦中相见。
犹似旧，奈人禁，
偎人说寸心。
送善禅人
释月涧（宋代）

学道如牧牛，寻牛须访迹。牛既已纯熟，牧乃便省力。

靠壁旧乌藤，一朝生两翼。天地岂不大，去当六月息。
延平得雪
陈宓（宋代）

丰穰已喜新年瑞，冻馁还思卒岁难。
安得长缣并广庾，为渠千里作衾箪。
九日登缥缈峰
顾我锜（清代）

太湖湖水平如油，南临吴兴北常州。云涛澒洞千万顷，天遣峭石支中流。

奇峰罗列七十二，意象岝崿穷雕锼。青螺绵延势不断，支联脉缀相沉浮。

就中一峰起天半，孤撑磔卓无朋仇。有如端拱坐清殿，奔走万国朝群侯。

置身峰巅断尘土，缥缈云烟袅孤柱。微波一曲辨荆溪，顽石数拳窥顾渚。

未知大地竟安穷？但觉长空浩无主。孤舟远泛若停桡，断雁低飞如铩羽。

是时秋空方泬寥，丹枫黄叶山之椒。彭泽把盏正采菊，中山摇笔还题糕。

我贫无物作重九，凭仗两脚升青霄。指挥云物作几案，呼叱嵽嵲同儿曹。

吴山箫鼓真一笑，苦向平地夸登高。
春日杂书八首
张耒（宋代）

出门逢一士，韦布污尘土。
延之升宾阶，再拜色低沮。
问来何所欲，涕下说贫窭。
其求升斗尔，我亦不能具。
我穷与君等，禄不饱儿女。
一事聊自贤，无求差胜汝。
蔡忠惠
岳珂（宋代）

凌云成而楷遂绝，太极建而书仍存。艺不足以名世，士亦贵于仍珍。

彼其之子以贱待其身，而又安能以重望夫人。伟四谏之直声，并翰墨而流芬。

方其作元舅之碑以伸天子之孝，拒佞倖之请而杜亵取之门。

则片言只字之落人间者，世固待之以褚颜之节，而岂复侪之于芝繇之伦。

后二百年珂得而藏其真，是盖不特宝其书而楷模其纵笔之妙思，又将因其字而彷佛其绝世之清尘也。
偈颂十首 其三
释清了（宋代）

意句难分别，风骚格外求。提刀空四顾，驻步失全牛。

落眼情尘脱，归根景象幽。万缘俱不到，佛祖莫能酬。
子由自南都来陈三日而别
苏轼（宋代）

夫子自逐客，尚能哀楚囚。
奔驰二百里，径来宽我忧。
相逢知有得，道眼清不流。
别来未一年，落尽骄气浮。
嗟我晚闻道，款启如孙休。
至言虽久服，放心不自收。
悟彼善知识，妙药应所投。
纳之忧患场，磨以百日愁。
冥顽虽难化，镌发亦已周。
平时种种心，次第去莫留。
但余无所还，永与夫子游。
此别何足道，大江东西州。
畏蛇不下榻，睡足吾无求。
便为齐安民，何必归故丘。
依韵答贾黯监丞贺雪
范仲淹（宋代）

今之刺史古诸侯，孰敢不分天子忧。
自秋徂冬渴雨雪，旬奏空文惭转邮。
得非郡国政未洽，刺史闭合当自忧。
上赖天子仁且圣，神龙奔走不俟求。
同云千里结雪意，一夕密下诚如羞。
晓来赏心江海上，东望不见三神丘。
浑祛疠气发和气，明年黍稷须盈畴。
烟郊空阔猎者健，酒市暖热沽人稠。
光精璨璨夺剑戟，清寒拂拂生衣裘。
铃斋贺客有喜色，饮酣歌作击前筹。
常愿帝力及南亩，尽使风俗如东邹。
谁言吾子青春者，意在生民先发讴。
魏京诗 其四
刘敞（宋代）

匪允命之，亦章庆之。匪允服之，亦保育之。
秋琴咏
杨冠卿（宋代）

岩花月彩浮，井桐露珠滴。
悲秋适有念，拥琴坐西壁。
古音拂朱适，一倡千虑涤。
无云山雨飞，松风寒淅沥。
鱼龙尽出听，万籁天地寂。
和□尚书廷纲留别韵
章懋（明代）

一棹翩然发大江，归寻绿野旧书窗。万钟已觉心无累，九鼎从知笔可扛。

名世文章能有几，急流人物更无双。高怀不似乖崖老，閒杀尚书意未䧏。
题栖云阁
胡寅（宋代）

青山画出天台障，溪流宛是桃源漾。
一庵深著翠微间，高阁更搴云气上。
道人於此几经春，七闰不作黄杨屯。
孤标如松自磊砢，爽气映竹长清真。
炉中寒灰与心寂，世味只今余好客。
横潭一笑得烹鲜，通道三杯酬蜡屐。
原君勿羡飞升天，亦莫面壁沉幽禅。
问云何心不出岫，归与吾党相周旋。
招黄魏二生
陈师道（宋代）

出门不雨即偶风，闭门值睡极力攻。
似闻汤鼎作吟声，已贺胜敌收全功。
郤思二子共一笑，拨弃旧语无新工。
卒行好步不两得，能致公等吾何穷。
魏诗黄笔今未有，顾我独得神所锺。
径须相就踏泥潦，已办煮饼浇油葱。
克己斋
释居简（宋代）

罔念圣为狂，医狂亦有方。正逵遵稳审，私孽殄微茫。

蜕俗嗟封壳，耘心破畛疆。它山石攻玉，日用细平章。
题程烨程燧兄弟双桂书院
朱熹（宋代）

君家构屋积玉堆，两种天香手自栽。清影一帘秋澹荡，任渠艳冶斗春开。
归田
詹初（宋代）

归田漫云苦，田野乐有余。
忙去一犂黍，閒来万卷书。
食赡忘帝力，现见识心虚。
随地平生意，从今可自如。
诸公和诗再用韵并简沈虞卿教授
王十朋（宋代）

来采汀洲柳恽蘋，要观草色赐袍新。士由德行首科第，木就方圆在梓轮。

山峙浮图耸千佛，水迎仙子上三神。耽耽广厦荣归日，应话林泉老病身。
舟行青溪道中入歙十二首
方回（元代）

覆野春阴不肯晴，舟中无酒亦无餳。
故教客子知寒食，时有梨花一树明。
秋声
杨端本（清代）

秋声来何处，竦听情思怯。四顾寂无闻，微风生梧叶。

萧飒林木鸣，万籁音相接。淅沥数点雨，云潋山岚浥。

作赋欧阳子，爽然秋意慊。
哭张元伯职方
邵雍（宋代）

近年老辈频凋落，使我中心又恻然，
洛社挂冠高卧者，唯君清恻如神仙。
昔日与君论少长，今日与君争后先。
把酒酹君君必知，为君洒泪西风前。
拟圣驾祀陵毕奉圣母汎舟西湖应制
王立道（明代）

凤辇逶迤环紫极，春明雨露动宸思。遍修祖祀桥山冢，更侍慈颜太液池。

原陵回望衣冠道，汾水空惭箫鼓辞。神圣于今兼顺孝，相如欲赋苦才迟。
题深甫新种树
刘攽（宋代）

寿张树梓待成器，方朔种桃因著花。古人既信十年计，野老今知五柳家。

幽鸟鸣春能信宿，翠阴向暑会交加。甘棠不忘角弓赋，与子相好情无涯。
送新淦余宰虞卿
刘弇（宋代）

时平循良用，墨绶纷委蛇。夫子西南英，三十朝绅拖。

爰来慈众儿，一掬芝眉和。里闾无愁叹，卒岁知婆娑。

牛解等是刃，恩染谁非波。神闲略朱墨，日永馀弦歌。

及瓜赋归欤，去去可奈何。舂容云涛里，一叶翩经过。

羹鱼饭香籼，凉衣送长哦。三年种桃李，留得春阴多。

邓挽徒虚语，祢翮方云摩。行哉尚良食，吾君正卷阿。
茅舍
李龙高（宋代）

深村古木路三叉，路外溪流溪外沙。
背水短篱花似雪，遥知不是四娘家。
更漏子·春夜阑
毛文锡（五代）

春夜阑，春恨切，花外子规啼月。人不见，梦难凭，红纱一点灯。
偏怨别，是芳节，庭下丁香千结。宵雾散，晓霞晖，梁间双燕飞。
感讽篇
梁佑逵（明代）

予少颇晰美，苦为女郎齿。十五出从师，邂逅西邻女。

相感上秦出，当筵蒙锦被。春色腻如云，白縠笼烟紫。

宝钏响锒铛，明珠挂当耳。空房挺华光，援琴横自起。

怵惕且自陈，黄泉永相矢。岂曰匪思存，中怀良独尔。

宋玉虽好色，言宁孤人子。
宿卢氏芝秀堂留别师邵师陈二首 其二
王鏊（明代）

清溪一曲浸山根，溪上人家两两分。久要正逢徐孺子，同声兼枉沈休文。

兴非剡上嗟空返，谈比庐山得未闻。醉卧不知乘夜发，画船摇破一川云。
浪淘沙慢
杨泽民（宋代）

禁城外，青青细柳，翠拂高堞。征鼓催人骤发。长亭渐觉宴阕。情绪似丁香千百结。忍重看、手简亲折。听怨举离歌寄深意，新声更清绝。

心切。暮天塞草烟阔。正乍裛轻尘，新晴后，汨汨清渭咽。闻西度阳阔，风致全别。玉杯屡竭。思故人千里，唯同明月。扶上雕鞍远三叠。那堪第四声未歇。念蟾魄、能圆远解缺。况人事、莫苦悲伤悴艳色。归来复见头应雪。
次张龙山韵反骚
马廷鸾（宋代）

雪柏霜松自有神，冲风槁叶故难禁。
云间已閟贞元曲，岁晚谁闻正始音。
天地有穷归幻化，圣贤无命亦山林。
愁来又把离骚读，长夜悠悠慷慨吟。
秋夜泛湖依旧作赋唐文皇爽气澄兰沼诗韵 其一
弘历（清代）

新秋虽觉炎，朝暮馀清爽。鉴湖渺澄碧，太虚涵万象。

西山倒影来，螺纹如指掌。至理在天地，妙契归俯仰。
句
徐忻（宋代）

首衣轻有晕，入水淡无痕。
邓循道分财赡族湘阴诸老赋诗同作
释德洪（宋代）

卜式与弟赀，如塞无底窦。其爱止弟耳，亲旧竟何有。

二疏得赐金，尽以散亲旧。但可施一时，安能继其后。

然于简编中，耿光白如昼。邓侯功名姿，颖脱盖天授。

分财赡族人，约券规永久。君看纯孝心，履狶先履瘦。

纷纷窭人子，悬鹑露两肘。雨雪抱儿女，扣门易升斗。

邓氏岂无贫，炊烟满蓬牖。安知寒微中，不复生奇秀。

阴功虽无形，报应捷于口。此风起颓俗，能使薄者厚。

作诗附家传，想见为拊手。
漱石
黄荦（宋代）

天然云骨老巉岩，疑是飞来住此间。
独坐小窗听夜雨，梦魂应不到康山。
寄白云觅茶
赵蕃（宋代）

忆别白云笋渐长，而今想见出梢墙。道人寄我不忘我，盍寄茶瓯洗睡肓。
用韵烦蒋延陵寄前诗至章泉
刘宰（宋代）

之子交游柳与刘，朅来声闻水东流。
县知此去居三馆，可但当东记九丘。
沧海狎鸥犹好在，红尘没马肯回不。
短篇为寄章泉老，莫听浮沉付石头。
题李亮功戴嵩牛图
黄庭坚（宋代）

韩生画肥马，立仗有辉光。
戴老作瘦牛，平生千顷荒。
觳觫告主人，实已尽筋力。
乞我一牧童，林间听横笛。
去岁和元翁重到双涧寺观余兄弟题诗之篇总忘
黄庭坚（宋代）

素琴声在时能听，白鸟盟寒久未寻。
眼见野僧垂雪发，养亲原未顾朱金。
开泉浸稻双涧水，煨笋充盘春竹林。
安得一廛吾欲老，君听庄舄病时吟。
清明日宴梅道士房
孟浩然（唐代）

林卧愁春尽，搴帷览物华。
忽逢青鸟使，邀入赤松家。
金灶初开火，仙桃正发花。
童颜若可驻，何惜醉流霞。
己亥房山除夕营中作 其四
李昌祺（明代）

风雪当除夕，空营一榻孤。天涯悲舐犊，地下忆童乌。

宁复衰颜壮，惟应泪眼枯。大灵如不妄，再拜谢玄夫。
题将领占胜亭亭据双泉之上尽见城东南风物之胜落成之初屡来乞诗为赋长句云
李光（宋代）

结茅坡顶俯平川，占得城东胜概全。衮衮长江通瀚海，森森乔木带云烟。

月当庭户初圆夜，雾隐楼台欲雨天。玉帐今闻罢刁斗，却来闲处玩林泉。
后海疆
李光汉（清代）

澎湖不毛地，民渔鱼以生。番戎岂好利，要为城下盟。

倒海难湔恨，将军竟立名。庞涓何足恤，祇是恤编氓。
访东坡题高风堂屏间
项安世（宋代）

樊口齐安一水间，少年行役鬓成班。
云间甲子三秋雨，日射淮南一带山。
战血浓时云梦远，受恩深处老身闲。
登临莫唱纶巾曲，栖鹘危巢再可攀。
浣溪沙·已惯天涯莫浪愁
纳兰性德（清代）

已惯天涯莫浪愁，寒云衰草渐成秋。漫因睡起又登楼。
伴我萧萧惟代马，笑人寂寂有牵牛，劳人只合一生休。
晓还城休左氏庄
高叔嗣（明代）

与君枕堤口，共结东城庐。
日出苍林背，回看十里馀。
柴门通大道，村巷隔平墟。
主人心无事，见客头未梳。
累言惟农务，一饭但园蔬。
方当数来往，肯为容篮舆。
芳草
文彦博（宋代）

绮节初抽翠，金塘久托根。何堪混萧艾，自合比兰荪。

碧映龙池水，青迷楚泽魂。年年增恨处，长信与长门。
赵子銮守顺庆清才有志于古书此赠之 其四
霍韬（明代）

皎皎苍玉姿，袭美慎独幽。君子慎食实，如农祈有秋。

过矣已慎慎，兹来复悠悠。松柏摧为薪，逝水几西流。

功业说尧舜，泰山云上浮。慎尔苍玉姿，古辙步肯留。

自蜀望嵩岱，中峰订同游。沂河问孔津，尔择尔同舟。
送查悔馀还乡兼寄贾奠坤二首 其二
佟法海（清代）

忆昨青云侣，偏承恩渥殊。出同陪羽猎，入共侍蓬壶。

老境怜分散，天涯各一隅。秦邮如过棹，为我问珠湖。
狂歌行为叶宗海赋
汪广洋（明代）

西涧生，文中虎，人中龙，身披紫云口生虹。九江秀色剪瞳子，出门一笑天为风。

十五即汗漫壮游沧海东，仰超鸿濛凌太空，俯拾云梦吞心胸。

似非陇西之长吉，何以结交皆巨公。我才况是燕台客，深托黄金铸龙骨。

长风吹来天际游，与君相逢若相识。君方解以狐白裘，质以银骢马。

得钱即沽赵州酒，挽起明河一倾泻。醉呼平原君，大酌花树下。

瑶枝挼香熏羽衣，碧宝盘流接杯斝。君先舞，我当歌，天为幕，云相和。

金罍倒挹春浩荡，玉冠倒挂冰嵯峨。滁阳小儿走惊笑，笑我与君将为何。

将为何，谁知音，白云忽来知我心。不见山公后，习家池草深。

此翁放浪有真意，大道污隆无古今。罢歌回舞思莫极，一鹤飞下琅琊岑。
书怀
陆游（宋代）

功名富贵两茫茫，惟有躬耕策最长。
吏牍沈迷妨养疾，囊衣结束待还乡。
洲中未种千头橘，宅畔先栽百本桑。
书寄子公吾自嬾，故人不是总相忘。
河内诗二首 其一 楼上
李商隐（唐代）

鼍鼓沈沈虬水咽，秦丝不上蛮弦绝。常娥衣薄不禁寒，蟾蜍夜弦秋河月。

碧城冷落空蒙烟，帘轻幕重金钩栏。灵香不下两皇子，孤星直上相风竿。

八桂林边九芝草，短襟小鬓相逢道。入门暗数一千春，愿去闰年留月小。

栀子交加香蓼繁，停辛伫苦留待君。
五月一日出局偶书
戴栩（宋代）

坐局无营饭又茶，楚骚词里记年华。
小窗不厌经宵雨，红到葵梢第一花。
和留秀才秋日田舍
郭祥正（宋代）

物幻非真只自知，却寻田舍度衰迟。漫为陶令柴桑乐，不学荆轲易水悲。

午睡最能消永日，一巢长欲寄深枝。闻君亦有逍遥趣，可濯沧浪共赋诗。
笑卿卿词
施肩吾（唐代）

笑向卿卿道，耽书夜夜多。
出来看玉兔，又欲过银河。
新酒熟奉怀曹使君
毛滂（宋代）

水沙卧瓮青綀羃，浮蛆欲上真珠泣。濛漫昆山清露零，洗下云珠和玉汁。

小槽决决秋泉语，老盆艳艳春光湿。不妨力饮荐寒英，只忧秋老金肤涩。

先生何翅七不堪，袍靴裹缚肩骭急。醉乡礼法稍宽閒，倒著接䍦犹许入。

南楼老子冰雪肠，咳唾珠玑纷可拾。未许王郎见短歌，已容赵壹唯长揖。

迩来铃斋作禅观，锦瑟间多山玉立。欲留一斗向吴兴，何日南楼和月吸。
和鲍照咏燕
蔡兆华（清代）

对此归飞燕，佳人懒织缣。曲房搴锦帐，夕殿下珠帘。

泛艳回烟翠，余花落镜奁。衔泥巢君屋，无故坐相嫌。
上章纳禄恩畀外祠遂以五月初东归
陆游（宋代）

群玉峰头孤梦断，五云溪上野舟回。
傍人鸥鸟自然熟，到处藕舟无数开。
麦饭不餍常面槁，柴门闲掩自心灰。
雨来正作盆山地，不怕冥冥半月梅。
骊山三绝句
苏轼（宋代）

海中方士觅三山，万古明知去不还。
咫尺秦陵是商监，朝元何必苦跻攀。
渔父词（丹霞）
惠洪（宋代）

不怕石头行路滑。归来那爱驹儿踏。言下百骸俱拨撒。无剩法。灵然昼夜光通绕。

古寺天寒还恶发。夜将木佛齐烧杀。炙背横眠真快活。憨抹挞。从教院主无须发。
早发焉耆怀终南别业
岑参（唐代）

晓笛别乡泪，秋冰鸣马蹄。一身虏云外，万里胡天西。

终日见征战，连年闻鼓鼙。故山在何处，昨日梦清溪。
夜同子玉过用孺出荔枝酒轰饮至酣即席赋
胡应麟（明代）

烂漫名花压酒卮，主人留客凤凰池。何烦大白呼桑落，宛似轻红擘荔枝。

把臂浮云春尽日，持螯明月夜阑时。莫教一骑华清笑，肠断当年杜牧之。
仙游潭五首·玉女洞
苏辙（宋代）

洞门苍藓合，逼仄不容身。
传有虚明处，中藏窈窕人。
吹笙桥上月，拾翠洞南春。
往往来山下，萧然雨洒尘。
句 其一
司马光（宋代）

清茶淡话难逢友，浊歌狂歌易得朋。
济川用舟楫
胡权（唐代）

渺渺水连天，归程想几千。孤舟辞曲岸，轻楫济长川。

迥指波涛雪，回瞻岛屿烟。心迷沧海上，目断白云边。

泛滥虽无定，维持且自专。还如圣明代，理国用英贤。
次袁尚书巫山十二峰二十五韵
黄人杰（宋代）

文昌老仙绝俗姿，爱山成癖非儿痴。
胸中况自有丘壑，槛结瑰异常恐迟。
坤维谋畧出分阃，江山致助争出奇。
寻幽选胜上巫峡，断崖怪石悬参差。
十二峰前弭征楫，枝藤直上穷所之。
云烟变态千万状，过眼神动惊天随。
人疑跻攀欲力尽，公自乐此良不疲。
瑶华真妃似夙驾，风马昼下扬旛旗。
层峦好处起苍壁，丹霞望门开赤帷。
登坛定可拾瑶翠，却老未应无玉枝。
仰天一笑晲寥廓，俯视培塿丘陵低。
颇疑游龙出飞跃，恍若栖凤犹娱嬉。
乔松跨鹤远近集，云雨济人朝暮为。
坛罗野翠有余润，泉拖修帛无穷时。
一经盼睐便改观，阳台价重当由兹。
惜哉牙纛不久驻，鷁首未转樯乌驰。
轻缣素练欲摹写，画师难著五色施。
笔端机杼始潜运，悠然寄兴沧洲湄。
章成密简绣衣使，绣衣翰墨今白眉。
珠酬玉唱两相尚，三叹尽解骚人颐。
好刊苍珉示千古，磨而不磷涅不缁。
纷纷我辈小巫耳，健读数过徒噫嘻。
待从两公奠西极，安南嶷，
收关河百二之险，劖岷峨万仞之嵋。
大书有宋中兴颂，东还更和巫山诗。
广德村寺壁间次前尉王文昌韵
张汝锴（宋代）

世事反观俱了了，鷃鹏何大亦何小。
木人起舞中郎拍，问著木人应不晓。
怀杨仪部君谦
程玄辅（宋代）

故人久无书，山川隔淮楚。
相思不可携，独卧江东雨。
锦堂春慢 贺廖君新宅
屈大均（明代）

地是兰湖，城当穗洞，华堂新见翚飞。羡王家春燕，复返乌衣。

碣石宫边久客，浮丘市上初归。镇向花林偃卧，长弄瑶簪，长弄珠徽。

锦里先生接近，又青莲白苧，词笔同嬉。笑桐孙百尺，桂子双围。

蕉老雌雄仙蝠，梅芬大小豪犀。未化千年霜羽，尚识庐耽，尚识令威。
和湖州文同与可学士见寄
冯山（宋代）

闻乞湖州去，交亲不与谋。京尘收马足，汴水放船头。

试茗春归渚，题诗月满楼。散人吟不尽，苕霅一溪秋。
自述
陆游（宋代）

偶策青驴出，还将白鹤随。
链丹留日观，采药上天池。
送客清秋棹，留僧静夜棋。
从来闲姓字，不遣世人知。
赠谢尚礼归盱江
乃贤（元代）

画船绿树映沧波，挝鼓开船发御河。作恶情怀唯仗酒，落花时节况闻歌。

潮来别浦江声急，云起南山雨气多。落日都门一分袂，相思千里奈君何。
留别山中友人
刘沧（唐代）

欲辞松月恋知音，去住多同羁鸟心。秋尽书窗惊白发，

晚冲霜叶下青岑。大河风急寒声远，高岭云开夕影深。

别后寂寥无限意，野花门路草虫吟。
公孙孝子
韩维（宋代）

丧期著常数，在古固有之。
嗟嗟三季后，礼让俗亦衰。
亲亡有不葬，况问功与期。
公孙布衣士，未免寒与饥。
生兮已不恤，死者吾敢欺。
孝生因其心，礼大实以时。
挺然颓俗内，独以古自为。
萧萧天平山，松柏有馀悲，
可以表懿行，刻此无愧辞。
天门谷题孙逸人石壁
钱起（唐代）

崖石乱流处，竹深斜照归。主人卧磻石，心耳涤清晖。

春雷近作解，空谷半芳菲。云栋彩虹宿，药圃蝴蝶飞。

恶嚣慕嘉遁，几夜瞻少微。相见竟何说，忘情同息机。
独饮
陆游（宋代）

肃肃霜风劲，萧萧木叶声。
残年如寄尔，冷坐太憎生！就市沾新酿，呼儿洗破觥。
独斟还独醉，无月配长庚。
自塞上还入洛忧旱之作
林大春（明代）

一剑飘飖紫塞来，忍看旱魃登荒台。洛阳以西木欲拔，楚江之北山为灰。

天上何人作霖雨，客中空自赋殷雷。宓妃神女不可见，回风行云安在哉。
建业清凉寺次王伯循御史竹亭壁间韵
张以宁（明代）

独寻清凉寺，还望翠微亭。客散竹间月，僧闲松下经。

江声回近浦，野色到虚庭。白发山中叟，为予诗眼青。
题赖子清台湾诗醇
赵钟麒（宋代）

福台咏后遍诗城，文选楼高玉尺平。珊网搜罗珠乙乙，绣囊璀璨言庚庚。

千秋秘阁名山业，一片宫商掷地声。不独移风扶大雅，骚坛造福拜先生。
答宁秀才求诗吟
邵雍（宋代）

林下闲言语，何须要许多。几乎三百首，足以备吟哦。
慈恩寺吊古
田登（明代）

慈恩塔畔曲江路，坐想人文盛集时。断碣秋深苔长绿，废园春老树无枝。

三川禾黍王侯第，四壁龙蛇今古诗。惟有南山浑似旧，数峰青影自参差。
棘隐壁三首
白玉蟾（宋代）

碧草正春风，雨晴竹落涕。
白鸟忽飞来，点破一山翠。
秋夜斋中
陆游（宋代）

木落烟深江上村，暮秋萧瑟不堪论。
雁如著意频惊枕，月似知愁故入门。
营道数峰新石友，广陵一曲古桐孙。
亦知长物终安取，聊与儿曹洗睡昏。
自咏
陆游（宋代）

平生万事付憨痴，兀兀腾腾到死时。
夜踏乱云过略彴，晓分寒死注军持。
束薪山客招烹石，渡海蕃僧乞制碑。
作个生涯君勿笑，拄天勋业亦儿嬉。
寄题王棶德修知县成都新居
杨万里（宋代）

子美百花潭北庄，君今召作咏归堂。
山分剑阁云根瘦，江送逢婆雪汁香。
漱石枕流红锦浪，浮家泛宅白鸥行。
何人夜诵相如赋，给札兰台看堵墙。
颂证道歌·证道歌
释印肃（宋代）

佛性戒珠心地印，淫坊酒肆光迥迥。
宝寿见他打一拳，从斯脱却劳生病。
代贺苏盐生朝
廖行之（宋代）

斗杓酒携井络墟，月蓂四荚随盈除。
絪緼和气掬宇宙，葱郁瑞霭充门闾。
门闾自是相家旧，许国勋阀今渠渠。
公侯骨相奇表在，佛祖心谛群疑祛。
长材不惮剸烦剧，入赞枢庭还题舆。
声猷业履蔼中外，使节荣畀东南如。
三湘来领阜通计，九郡咸企澄清车。
民言此地公蘧蘧。当馈注想宁应徐。
姓名行启金瓯书，公府入即潭潭居。
方壶蓬岛有寿域，安用九转刀圭余。
偈颂一百一十七首
释绍昙（宋代）

大地全荒总不忧，夺饥人食缚耕牛。
衲僧举止合如是，百炼精金肯博鍮。
新秋夜寄诸弟
韦应物（唐代）

两地俱秋夕，相望共星河。
高梧一叶下，空斋归思多。
方用忧人瘼，况自抱微痾。
无将别来近，颜鬓已蹉跎。
喜雪答赵宗道学士
韩琦（宋代）

去年大雪如山积，今年大旱千里赤。冻民虚死麦实少，稻子空里无一获。

阴阳之沴已过差，物理固知当反极。入冬和气渐融怡，霈泽时时苏土脉。

广莫朝来一阵寒，变作雪花纷乱坼。琼树瑶台豁眼明，直疑误到神仙宅。

城中喜色与欢声，并在高楼歌舞席。老农视之笑复啼，大言累岁遭凶厄。

才下种时雨雪多，禾稼欲成无一滴。此回虽有丰登兆，未信天公真爱惜。

太守闻之亦惨颜，造化诚哉非易测。但愿天意悔前祸，岂使吾民常戚戚。
见侍者乞语为入道蹊径
释惟一（宋代）

入道蹊径无蹊径，日用现行何不省。
和南问讯已乖张，应对宾朋曾不隐。
同盂共饭况三年，话破那知万万千。
今日炷香重觅语，许时聚首成徒然。
老僧更不能忉怛，痛掌宁辞当面搭。
从教负痛走出门，呼天怨骂齿没舌秃口未合。
寿千奴监司
董天吉（宋代）

绿鬓貂蝉合殿中，輶车又过大江东。
九重行侍君王宴，五度曾乘御史骢。
好学襟怀开霁月，爱民心事蔼春风。
夜深香火听与诵，好是称觞寿母同。
霜天晓角（送林兴国之任）
赵善括（宋代）

楚天风色。一夜波翻雪。舣岸锦帆不度，天有意、且留客。

鼓声吹取急。离觞须举白。看去芳菲时候，日边听、好消息。
题润州鹤林寺
张祜（唐代）

古寺名僧多异时，道情虚遣俗情悲。

千年鹤在市朝变，来去旧山人不知。